অনলাইন ডেস্ক
এখনো বেসিক ফোনে মাইক্রোসফট
নকিয়া ব্র্যান্ড নাম দিয়ে এখনো ফিচার ফোন তৈরি করে যাচ্ছে মাইক্রোসফট। সম্প্রতি নকিয়া ১০৫ মডেলের ফিচার ফোনটির একটি হালনাগাদ সংস্করণ উন্মুক্ত করেছে মাইক্রোসফট। তবে বাজার বিশ্লেষকেরা বলছেন, স্মার্টফোনের এই জনপ্রিয়তার যুগে নকিয়া ১০৫ মডেলের ফিচার ফোনটিকে জনপ্রিয় করতে কষ্ট হবে মাইক্রোসফটের।মাইক্রোসফট কর্তৃপক্ষ জানিয়েছে, মাত্র ২০ ডলার দামের নকিয়া ১০৫ মোবাইল ফোনটি মূলত প্রথমবার যাঁরা মোবাইল ফোন কেনেন এবং যাঁরা স্মার্টফোনের ব্যাকআপ হিসেবে বাড়তি আরেকটি ফোনের কথা ভাবেন তাঁদের জন্য তৈরি করছে মাইক্রোসফট। যদিও স্মার্টফোনে নকিয়া ব্র্যান্ড নামটিকে ছেঁটে ফেলছে তবে সব বেসিক ফোনের জন্য নকিয়া নামটি ব্যবহারের সিদ্ধান্ত নিয়েছে মাইক্রোসফট।মাইক্রোসফট জানিয়েছে, নকিয়া ১০৫ ফোনটির হালনাগাদ সংস্করণে বড় ফোনবুক, উন্নত ভয়েস কোয়ালিটি ও বেশিক্ষণ টকটাইম থাকবে। এক সিম ও দুই সিম দুটি মডেলেই পাওয়া যাবে এটি।মাইক্রোসফট জানিয়েছে, ২০১৩ সালে নকিয়া ১০৫ মডেলটি বাজারে আসে এবং এখন পর্যন্ত আট কোটি ইউনিট বিক্রি হয়েছে এটি।বাজার গবেষণা প্রতিষ্ঠান গার্টনার জানিয়েছে, গত বছরে তুলনায় মাইক্রোসফটের সর্বমোট ফোন বিক্রি ৩০ শতাংশ কমে গেছে। তবে মাইক্রোসফটের স্মার্টফোন বিক্রি গত বছরের তুলনায় কিছুটা বেড়েছে। মাইক্রোসফটের যত ফোন বিক্রি হয়েছে তার ৭৩ শতাংশ স্মার্টফোন যা গত বছরের চেয়ে ১০ শতাংশ বেশি। বর্তমানে বাজারে সাশ্রয়ী অ্যান্ড্রয়েড ফোনগুলো কারণে বেসিক ফোনের চাহিদা ক্রমশ কমছে।যাঁরা মাইক্রোসফটের ফিচার ফোন কিনতে চান তাদের হাতের নাগালে রয়েছে ৩০ ডলার দামের নকিয়া ২১৫ মডেলটি যা নকিয়া ১০৫ এর চেয়ে বেশি ফিচার সমৃদ্ধ। এটি মাইক্রোসফটের ইন্টারনেট সুবিধাসম্পন্ন এন্ট্রি লেভেলের ফোন যাতে ফেসবুক ও টুইটার ব্যবহারের সুযোগ রয়েছে। এতে বিং সার্চ ইঞ্জিন ও অপেরা মিনি ব্রাউজার রয়েছে যা নকিয়া ১০৫ মডেলটিতে নেই। বর্তমানে নকিয়ার সাশ্রয়ী স্মার্টফোন হচ্ছে লুমিয়া ৪৩০ যা ৭০ ডলারেই কেনা যায়। (পিসি ওয়ার্ল্ড)